Barcelona wink vir 13-jarige wat koraalrif wil redBarcelona wink vir Justin Janse van Rensburg. (Foto: verskaf) Toe die 13-jarige Justin Janse van Rensburg jare gelede vir sy eerste wetenskap-ekspo ingeskryf het, het nie hy of sy ouers gedink dat dit binnekort vir hom buitelandse deure sou oopmaak nie. Hy was toe maar in gr. 1, maar sy hart het reeds warm vir verskeie natuur- en maatskaplike kwessies geklop. Vanjaar skop hy sy hoërskoolloopbaan by Hoërskool Eldoraigne in Centurion af en sien uit om sy passie later vanjaar op ’n internasionale verhoog te deel. Jaar na jaar het Justin vir die Gautengse wetenskap-ekspo ingeskryf. Jaar na jaar het hy hom daarop toegespits om verskeie kwessies aan te roer. In 2018 het hy omtrent Suid-Afrikaanse harte gesteel met briefies wat op sy versoek saam met sy ma op ’n werksuitstappie Kaapstad toe geneem moes word. Kaapstad het in daardie stadium onder vreeslike droogte gebuk gegaan, en Justin wou sy boodskap van bemoediging met Kapenaars deel. Sy ma, Estelle, het twee botteltjies water saam met Justin se handgeskrewe briefies Kaap toe gevat om daar uit te deel. “Hallo, my naam is Justin. Hierdie water kom uit Gauteng uit met liefde. Ek hoop julle kry reën in die Kaap,” het Justin, wat in daardie stadium maar agt jaar oud was, se briefie gelui. Dít was egter net een van die kwessies wat hom na aan die hart gelê het. Met sy projekte het hy kwessies soos droogtehulp, reiniging van water in informele nedersettings, stedelike verbouing van groente, bewaring van haaie en meer onlangs die beskerming van koraal aangeraak. Justin, wat sedert tienjarige ouderdom ’n geakkrediteerde duiker by die Professionele Vereniging vir Duikinstrukteurs (PADI) is, wou graag meer oor koraal leer. Met sy projek, neem hy mense saam met hom waar die koraalriwwe 30 meter onder see-oppervlak lê. Watter rol koraal in die ekostelsel speel, hoe belangrik koraal vir die mens se voortbestaan is en koraal se grootste vyand word in sy projek uiteengesit. “Dit gaan glad nie vir my oor die prestasie daarvan nie,” het Justin aan Maroela Media vertel. “Dit gaan daaroor om bewustheid oor koraalriwwe deur die wêreld heen te skep.” Tog was hy oorstelp toe hy in 2022 met ’n goue medalje in wetenskap-ekspo se Noord-Gauteng-streek weggestap het. Hy is boonop gekies om aan die Suid-Afrikaanse jeug-ingenieur- en wetenskap-simposium deel te neem waar hy as naaswenner aangewys is. Saam met dié pluimpie, is hy ook gekies om in Maart met sy projek aan die XXIV Exporecerca Jove in Barcelona, Spanje, te gaan deelneem. “Ek is opgewonde om daarheen te reis. Ek is nóg meer opgewonde om my projek met soveel mense moontlik te deel om hulle bewus te maak van hoe hulle koraalriwwe kan help bewaar.”